khistorydata/jeongjo-sjw-relations huggingface dataset:
정조 13년
己酉三月二十八日申時上御重熙堂左副承旨與濬川堂上入侍時左副承旨金光默假注書李垿記事官李宗烈記注官金鳳顯濬川堂上李文源以次進伏訖上曰卿近頗休矣方帶詞訟稍爲多事乎濬川之役今至何境耶文源曰三軍門分所始役纔過數日所濬不多矣上曰近年以來濬川有名無實惟以高塡深爲目下彌縫之計績沙於左右近傍一經暴雨還復流入今番則卿旣主管另加董飭善爲措置水道則務令深掘沙土則必爲遠移無復如前俾有實效可也文源曰聖敎至當矣今番始役後自松橋至廣通橋則移門內及六曹庭中美墻洞近處自廣通橋至河寧橋則移沙於營建廳及履洞避馬洞近處自孝經橋至太平橋則移沙於宣仁門外新直房及梨峴壯勇營庭內太平橋以下左右空曠移沙無難矣上曰如是料量甚好矣含春苑補缺時運沙於何處乎文源曰長慶橋上下積沙運置於含春苑而含春苑外墻有頹缺處故取其便近言送戶曹姑不改築從此路輸運比之館峴大路則頗爲直捷一日所運不啻倍蓰矣上曰本司財力見存爲幾何耶文源曰三年不爲濬役故時在將過七千餘金而近來用下殆近三千兩役事浩大以此餘數萬無了當之望物力推移之道與大臣相議後日登對時當爲仰稟矣上曰何年爲大濬川何年爲小濬川乎文源曰大濬小濬間歲輪回今年爲大濬則明年爲小濬矣上曰近年春秋濬川何故也文源曰春秋濬川時則不掘沙土惟事均鋪以爲苟且彌縫之計也上曰南邊石築頹落處甚多北邊則頹落處不多其故何也文源曰南邊石築爲水道衝破則兩邊互相激射似當均受其害而北邊則固臣於濬川時得聞傳說一邊則只飾外面石根不深一邊則不外面石根深入人皆謂石根不深處必將先頹石根深入處卽故將臣張志恒所築云而南北二邊中不知何者爲是矣上曰南邊卽泰淵之所築也上曰石築在何年耶文源曰癸巳春始役至秋畢役矣文源曰臣以濬川提調又待罪京兆故各處濬川逐日董飭而濬川之役三年不濬沙礫之積滯與不濬時無異也三軍門所掌字內今方分所始役而以一都廳無以周察董役訓局禁營千摠中各擇其幹事者加差都廳使之看檢其所掌字內三軍門大將旣帶例兼提調依濬川設始時例亦使巡審其字內一體董飭則必有實效故敢此仰達矣上曰依爲之昨冬大雪挽近罕有雪瀜爲土土塡川塞春初拔例申飭蓋卿於似此事務慣於董飭也況近來濬川有名無實今番則各別惕念俾有實效可也出擧條文源曰各陵園墓安香廳以下公廨各處有頉處使臣有看審修改之命臣將承命奉行而竊念陵園墓許多頉處自有緩急之別雖有物力不必以時修改而且小小頉處則躬詣看審亦不無弊端自該曹依例擧行恐合便宜最是光陵章陵香大廳以下公廨以久遠之故擧皆頹圮左支右撑所聞甚駭然此兩陵公廨臣次第往審所入物力與戶惠堂相議區處先爲修改何如上曰依爲之外此公廨與墻垣間修改處卿以此筵敎申飭陵官如有報請者亦卽依此例從補可也出擧條文源曰陵園墓安香廳以下修改時物力則該曹區劃監管則陵官擔當而地方官兼管然後凡百擧行自有相議之道今番恭陵順陵修改處看審時令地方官因與陵官眼同擧行之地恐合事宜敢此仰達矣上曰依爲之出擧條文源曰光陵章陵公廨看審時亦與地方官一體看審之意分付畿營何如上曰依爲之出擧條文源曰營建廳役事今幾告完入廟時自上親臨則輦路當由鄕校洞故臣於日前躬審道路則左右外餘之家殆近七十戶事當及今毁撤而居民素無生業一自毁撤之後許多窮民亦將無所依庇實爲可悶矣上曰當初作舍之時不能依法禁斷到今年久轉相賣賈之後一倂毁撤亦涉怜惻卿須更審形止善處之可也文源曰聖意旣如此敢不仰承而輦路中毓祥宮西近橋以上彰義宮口南邊頗甚狹窄臣當尺量兩處廣狹若或有不及之患原體姑許安接東西退舍則不可不撤毁矣上曰日後動駕時欲由觀峴其間外餘家爲幾何文源曰此路本來不廣外餘家雖或有之溫堗土壁處不多小小假家姑未知爲幾處矣上曰此路則可毁者竝令毁之可也仍命退諸臣以次退出
정조 13년
行都承旨鄭宇淳病左承旨趙衍德坐右承旨韓晩裕坐直左副承旨金光默坐直右副承旨李書九坐同副承旨申耆坐直注書二員未差假注書南履翼仕柳師模仕直事變假注書李基慶仕
정조 13년
金光默啓曰明日常參經筵取稟啓曰大司憲尹尙東執義沈埉掌令成牌招啓辭未下持平權中憲在外監傳曰知道
정조 13년
傳于金光默曰禮房承旨馳詣宗廟景慕宮奉審摘奸同副承旨馳詣雩祀壇奉審摘奸以來
정조 13년
金光默以奎章閣意啓曰今日卽奉審日次故臣等進詣奉審則閣內諸處無頉而奎章閣北簷一處依前滲漏奉謨堂西邊外簷春椽端今番雨水始爲滲漏不無流入內椽之慮不可不趁卽修改竝擇日擧行之意敢啓傳曰知道
정조 13년
金光默以奎章閣意啓曰奉謨堂奎章閣滲漏處擇日修改吉日令日官推擇則來四月十七日卯午時日擧行乎敢稟傳曰以二十日爲之書南履翼時無職名令該曹依例付傳曰允
정조 13년
事變假注書柳師模陞察代以李基慶爲事變假注書
정조 13년
傳于李書九曰前平安監司入侍
정조 13년
有政吏批判書李𡊠進參判具庠差祭參議李祖源進右副承旨李書九進以徐有隣爲弘文提學以崔吉憲爲司僕主簿完昌君單李彦章靖國功臣遂安君李𧭢嫡長孫承襲封君兵批無政事
정조 13년
韓晩裕以宣惠廳言啓曰兩南所封三月令宗廟薦新蕨菜三月內當爲封進而貢人等謂以節早不爲進排莫重薦新之遲滯誠極未安當該貢人自本廳爲先嚴治蕨菜依例追後封進之意敢啓傳曰知道
정조 13년
京畿監司狀啓宗廟薦新生訥魚節序差早限內不得封進惶恐待罪事傳于李書九曰勿待罪事回諭
정조 13년
金光默以文禧廟營建廳言啓曰本廳堂上兼工曹臣戶曹正郞臣鄭東敎進詣本廟奉審則啓傳曰知道
정조 13년
傳于李書九禁府照目豐基前郡守李漢一矣國時反作之數至於一千七百餘石之多揆積逋之査發報營有所容貸以此照律定配又五年禁錮私罪奉敎旣云登時不溯考有此誤現是隱喩此囚姑先放送該道臣處與同罪該邑倅勘罪更爲草啓目殺獄罪人私婢添德更加各別者男人也打者女人也强弱雖似不侔題中健婦乘憤醉漢無力謂十分着題依曹啓婢添德身乙爲良如敎又啓目殺獄罪人全聖取服何如啓傷處如許詞證如許長依完決聖麟身乙加刑取服爲旀死者人訟庭屢度推卞等事非傷重者所可納之翌日無端致斃卿等之起疑果通利四關亦足爲訝後日次會推期於歸一之地爲良如敎又啓目粘罪人重不敢以淺見論斷上裁何如啓前後道伯之見旣皆參差問于大臣亦及卿等而其說各有所據更令時道伯細閱前後文案仍又一番親執按査則面稽言聽之際豈無可知可徵之端而李堰之生與殺亦果有關於峽俗之懲毖是乙喩俱非遙度可執處以此判辭行會該道待査畢除尋常別具意見狀聞又自本曹粘連論理稟處爲良如敎又啓目粘殺獄罪人劉德庚獄體至重不敢以淺見論斷上裁何如啓該堂之見各有參差兺不喩道伯適又新到原文案不必徑決令新道伯別出意見論理題送同推時如有疑端亦卽論理狀聞後稟處爲良如敎
정조 13년
己酉三月二十九日巳時上御誠正閣右承旨入侍時右承旨韓晩裕假注書南履翼記事官李宗烈記注官金鳳顯以次進伏訖上曰召對入侍賤臣承命出與檢校直提學徐有防參贊官李書九侍讀官崔顯重檢討官李貞運假注書李垿偕入進伏上命書傳敎曰政官牌招開政上曰玉堂可也讀節酌通編第十卷自南軒至道德而已貞運讀自任尉至不敢不跼蹐也讀之有防讀自此間數日來至不費心力也上曰參贊官讀之書九讀自趙至不得便宜了也上曰注書讀之垿讀自大學至今皆不疑也賤臣讀自君擧門人至何以異耶又讀自春秋至自非急務也上曰事變注書入侍宗烈承命出與事變注書柳師模偕入進伏上曰事變注書進讀可也師模讀自某自幼年至豈勝幸甚上曰上下番文義陳之也顯重曰僞學二字實爲世道無窮之憂矣蓋自三代以後道學之不明久矣至於宋時濂洛諸賢輩出表章一世三代道學之治庶幾可見而反招僞學之譏方領闊袖皆謂之僞學如朱子之大賢不能安四十二日之朝廷而終未展布其所蘊山林經綸而已世降以後則道學眞賢姑捨勿言所謂僞學之目亦無其人人於科臼中文字而道學二字便作芭蘺邊物矣殿下聖學高明道學淵源已造極工而處君師之位矣如欲挽回三代導一世於道學之敎則是在殿下伏望留念焉上曰好矣貞運曰朱子此訓蓋歎好學者之難得也當時講學之人非不多矣而陸子靜則有頓悟之病陳同甫則有功利之心故一則流於禪學一則入於漆盆此朱子所以闢之廓如而至於張南軒則其門路之正大造詣之高明者實由於踐履篤實喫緊爲學之效也此朱子平生講磨之道切偲之方可見麗澤之效而及其云亡至有吾道益孤之歎朱子大賢而講學之際猶待發難之益況今去朱子遠矣晦眞儒不作則講明發揮此正第一急務今我殿下聖學高明表書則朱張之絶學庶幾復明於世矣伏願體念焉諸臣退上曰護軍徐秉德入侍賤臣承命出與副護軍徐秉德偕入進伏上曰年今幾何秉德曰七十八歲矣上曰何年登科乎秉德曰庚午年爲小科辛未年爲大科矣上曰誰之族耶秉德曰故參議臣徐海朝之姪也上曰徐海朝曾經兩司亞長乎秉德曰只經掌令矣上曰視聽何如秉德曰視物別無所減而耳聰則頗聽瑩矣上曰有子幾人秉德曰有子三人矣上曰寢食何如秉德曰寢食則無減矣上曰何當下鄕耶秉德曰筵退後從近當還歸矣上曰事變假注書柳師模陞察廳任出榻敎命退諸臣以次退出
정조 13년
己酉三月二十九日午時上御重熙堂同副承旨入侍時同副承旨申耆假注書柳師模記事官李宗烈記注官金鳳顯以次進伏訖上曰承旨往審雩祀壇乎耆曰小臣俄進奉審矣上曰祭器奉審則何如耆曰無頉矣上曰初獻官誰也耆曰戶曹參判李亨元矣上曰史官金鳳顯馳詣雩祀壇更爲奉審而祭器中樽罍之屬最有玷汚之慮詳細奉審以來可也仍命書傳敎曰史官一員待命騎馬一匹立之命退承史以次退出
정조 13년
己酉三月二十九日申時上御重熙堂前平安監司入侍時右副承旨李書九假注書柳師模記事官李宗烈記注官金重燮前平安監司金履素以次進伏訖上曰卿好爲上來而顔貌亦勝矣履素起伏上曰本道所見如何履素曰曾聞比前凋殘矣以臣所見猶勝於他道矣然俗習率多憒憒又不了了異於畿湖之所見近來鄕谷雖多如此若是遐陬則固無足怪平壤距京不遠猶且貿貿不可以言語曉喩誠可怪矣上曰弊瘼如何履素曰近來民大同庫一款最爲痼弊而前監司李命植時釐正節目枚報備局矣原本尙未能啓下故臣亦只按舊例而行之矣上曰原本尙未及下乎履素曰然矣上曰所謂節目予則認以爲擧行緣由修成冊上送矣今聞卿言始知其爲論報備局者然則經年不下備堂何無一言提稟乎承旨問于戶判可也履素曰節目非不美矣釐弊之方專係於官長故小臣亦嘗言于守令以爲爲官長者知其爲官守惟謹則自有釐弊之道云矣上曰近日龍罔何如履素曰些弊別無可達者矣上曰大同弊瘼何處爲急耶履素曰定州爲尤甚矣向來鄭昌順爲牧使時嘗有多方區劃者一則欲間五年修整鄕案受其禮木以爲資用之道一則欲別得土地以爲斥賣補用之道一則欲貸下屢萬緡錢以爲殖利取用之道而未果行矣及臣待罪本道時任牧使亦屢請依此爲之而臣意則鄕案修整決不可擧論土地亦無着手處至於貸下屢萬錢亦有弊端故皆不得許施而外此又無從長矯之策不但本牧之極逮臣巡撫歸時民亦以此齊訴而不得指揮矣弊瘼有出擧條者乎履素曰關西還弊比他道最邊各邑及內地若而邑則民少穀多尤有難支之勢移貿一款出於裒多益寡一視均糶之政而狀請移貿各穀十六萬四千二百二十石零內江界則以歲歉錢荒初不發賣朔州元區劃二萬石中一萬一千石渭原元區劃七千石中四千石楚山元區劃六萬石中一萬八千三百五十石零泰川元區劃一萬石中九千石參量發賣而春夏發賣則或未準詳定之價故穀簿減縮爲七百六十石零秋後發賣折米九萬五百四十以三兩收捧以各穀計之則合爲九萬六千七百八十石零之傍近邑鎭移轉爲四千石未發賣各穀尙至六萬三蓋朝家之不計穀簿減縮有此移貿之擧者道咸蒙平準之惠澤故臣參互穀摠較量給而昨冬京各司發賣及營門支放與詳定價有異而民間則不識移間如此一二邑守令亦有爲民頉旣已詳悉委曲則分俵諸邑未必說有此一二邑紛紜之弊其在穀多矣擧有安堵樂業之喜而移彼遷此移貿條今無可論而至於未發事勢斟酌爲之而今姑停止令廟堂稟處可也出擧條履素區劃三千石外又濟之義新道伯自當盡心奉行歉荒且所在穀簿自來不敷而石德川七百石順川八百石除出劃則今無變通之道其他穀簿下詢廟堂而更加商量似好減爲二千亦出於爲西民之意目中況西民之不願如此北民之論減給與換給旣聞之後宜有闊可也出擧條履素曰平壤仁賢書院文廟享禮以牛一羊一豕一載在圖牛疫八道鄕校限牛畜蕃盛代用猪羊而鄕本院則加用一豕而已其後自本道就留庫穀取品復舊之地而庚子繡衣反庫時革罷故儒士屢次呈單臣劃給如干穀物付之本府俾補春秋用牲之需此不過遵古式復近例之事則雖非自下擅便者而亦係莫重祀典故敢此仰達矣上曰如是釐正誠好矣此後使之依此爲之可也出擧條上曰卿之實職何也履素曰知敦寧矣命先退上曰兼春秋金重燮進前重燮進伏上曰汝年幾何年限尙未及乎重燮曰年限則在明年矣上曰汝於癸巳隨行乎重燮曰自丁亥至甲午凡八年矣有名稱文翰又是實才矣汝尙能年雖衰老貌則依舊雖當劇邑邑汝須克念在得之戒盡心圖令窠苽滿處知入賤臣承命出六日苽滿云矣上曰曰傳于吏判待相當
정조 13년
行都承旨鄭宇淳病左承旨趙衍德坐直右承旨韓晩裕坐左副承旨金光默坐右副承旨李書九坐同副承旨申耆坐直注書二員未差假注書柳師模仕直洪樂敏仕事變假注書李基慶仕
정조 13년
申耆啓曰來初五日朝參日次矣敢啓傳曰停
정조 13년
金光默啓曰今日抄啓文臣課講何承旨進去乎敢稟傳曰右副承旨進去
정조 13년
李書九啓曰司諫朴聖泰下諭後過限不上來依定式遞差傳旨及禁推傳旨捧入之意敢啓傳曰知道
정조 13년
以戶曹慶熙宮差備內奉審執頉別單傳于趙衍德曰擇日次次修改俾無如前抛置之弊可也
정조 13년
假注書南履翼改差代以洪樂敏爲假注書
정조 13년
申耆啓曰假注書洪樂敏時無職名令該曹依例付軍職冠帶常仕何如傳曰允
정조 13년
有政吏批判書李𡊠進參判具庠式暇參議李祖源式暇左副承旨金光默進以李元采爲忠州牧使以鄭重祿爲慶尙都事再政以丁載遠爲蔚山府使兵批判書鄭好仁病參判柳誼病參議洪秉聖病參知李敏采入直進同副承旨申耆進副司果田佐顯副司正南履翼竝單付
정조 13년
吏曹口傳政事檢閱單金祖淳
정조 13년
申耆以兵曹言啓曰卽接東所衛將李弼培牒報則貳極門東邊墻垣及壯勇營巡牢入接處今方毁撤改築云銅龍門入直禁衛營軍十名除出限畢役間各別守直事分付何如傳曰允
정조 13년
申耆以兵曹言啓曰去春等能麽兒考講時都摠府經歷金宗洙都事具載敬訓鍊院僉正李東榮判官李邦幹主簿李麟臣李顯昱武臣兼宣傳官金命嶷部將陳義行守門將李潤堋楊達源盧尙心等一次不通刑曹正郞李膺福都摠府經歷李彦煐李翼鉉都事蔡顯九李潤瑞武臣兼宣傳官申在德張志近李烜金志學白泓鎭金㝡煥申百祿南宮玾李榮大部將金命復李晉秀等二次不通訓鍊院副正尹芮基主簿柳河喆武臣兼宣傳官成夏鎭鄭宅昌李光逵部將黃處中等三次不通瓦署別提李榏武臣兼宣傳官崔錫元部將金時敏等四次不通依定式一次二次三次不通人竝從重推考四次不通人竝越俸一等何如傳曰允
정조 13년
韓晩裕以戶曹言啓曰臣有隣與正郞臣鄭東敎進詣慶熙宮差備內及內各司依節目眼同看審後有頉處別單書入而鐵物則先爲造排修改則擇日擧行何如傳曰允
정조 13년
韓晩裕以戶曹言啓曰時御所內各司依定式發遣本曹佐郞臣洪樂敎與兵曹參議臣洪秉聖佐郞臣閔師宣東所衛將臣金箕昇西所衛將臣崔慶臣南所衛將臣具綜北所衛將臣吳正根眼同看審後有頉處別單書入而修改則擇日擧行何如傳曰允
정조 13년
韓晩裕以戶曹言啓曰臣有隣與正郞臣鄭東敎工曹判書臣具允鈺正郞臣金重燮依定式進詣於義洞本宮奉審則正堂雨漏二十三庫簾十二浮破風遮草芚二番破懸板二部紗籠及蓋覆袱破朝陽樓雨漏四十庫懸板紗籠及蓋覆袱破樂善齋雨漏十六庫啓慶軒雨漏六庫懸板蓋覆袱破外行閣庫庫傾仄內外墻垣庫庫頹圮分付各該司使之卽速修改而亦令本曹郞廳監董擧行何如傳曰允
정조 13년
韓晩裕以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣無頉蠶壇碑閣雨漏二庫四面墻垣庫庫頹圮西南紅箭門竝腐傷追慕洞碑閣雨漏二庫防草四箇脫落淨業院碑閣女夫防草各一張脫落樑上塗灰剝落流霞亭雨漏七庫南邊鷲頭一箇破萬懷堂雨漏五庫房後面柱一箇腐傷月廊雨漏六庫千慕堂雨漏三庫挾中門杖夫屯太信防木腐傷外大門雨漏三庫墻垣庫庫頹圮瓦子庫庫脫落分付各該司使之卽速修改何如傳曰允
정조 13년
韓晩裕以戶曹言啓曰臣有隣與正郞臣鄭東敎依定式進詣於義宮奉安閣彰義宮奉審則於義宮奉安閣雨漏一庫窓戶塗紙破退廳地衣一浮破柱根塗紙庫庫破薍簾七浮破草芚二番破內墻庫庫頹圮彰義宮咸一齋雨漏三庫東挾板門一隻破八祥檻後中門屯太破七相樓東邊方椽十七箇腐傷窓戶及廳板庫庫破日閑齋雨漏二庫後面遮陽二浮蓋覆破治心齋前退三間腐傷東墻瓦子脫落九思齋外行閣窓戶庫庫破分付各該司使之卽速修改而亦令本曹郞廳監董擧行何如傳曰允
정조 13년
申耆以訓鍊都監禁衛營御營廳言啓曰訓鍊都監字內集春門北邊舊築宮墻一間半前已頹落而其南邊八間半連接於新築有將頹之慮御營廳字內內司僕南邊舊築宮墻十間在於左右新築之間而四間前已頹圮餘存六間亦未免將頹之慮今四月初四日爲始一倂撤毁三營合力改築之意敢啓傳曰知道
정조 13년
申耆以訓陳都監言啓曰本局千摠李喆運身病甚重勢難察任改差何如傳曰允
정조 13년
申耆以禁衛營言啓曰貳極門東邊墻垣及壯勇營巡牢入接處今方毁撤改築云銅龍門入直禁衛軍十名除出限畢役間各別守直事自兵曹草記矣銅龍門入直卿軍十名除出守直而不可無將領別定敎鍊官皮聖麟率領限修築間各別守直之意敢啓傳曰知道
정조 13년
申耆以御營廳言啓曰本廳字內惠化門北邊體城四間許頹毁處今已畢築故女墻仍爲始役矣把守軍依例撤罷而南邊體城頹毁改築處女墻亦已畢築之意敢啓傳曰知道
정조 13년
應敎李敬五掌令成鼎鎭持平朴思機校理尹光顔李趾永副校理權坪崔顯重正言丁志元姜文會修撰申獻朝徐有鍊副修撰李貞運吳鼎源啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒通心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓又閱幾年而轉而爲伏閤之爭當日處分迺止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴且以目下揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接跡而起籍爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此不覺懍然其不可一刻容貸也決矣請黜置罪人鄭致達妻亟令王府快正典刑以洩神人之憤噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所綢繆者惟大計之沮遏也與國榮所謀議者惟國脈之潛圖也四字凶言已是振古所無之大逆而到今眞贜盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後半行刀割擧國臣民腐心之痛切齒之讎尤有倍於前日請物故罪人德相亟施孥籍之典
정조 13년
金宇鎭之彌天罪惡已悉於三司箚啓而苟究其本則其父金尙喆是已蓋尙喆本以庸瑣之品濫據勻軸之任眷遇何如恩造何如而奈其賦性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此宇鎭之東西閃跡千億化身莫非傳襲有素而指敎有自也此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻痛矣是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之嚴嵩賊堅之許積一行刀割姻附賊復陰助聲勢不軌之跡已綻懷貳之謀難掩今此賊復之輸款卽是尙喆之決案揆以邦憲豈可一刻容貸於覆載之間乎請逆賊尙喆依律處斷九行刀割答三司曰不允
정조 13년
掌令成鼎鎭持平朴思機正言丁志元姜文會啓曰澤遂爛漫同參於啓能凶慘不道之謀而只誅其身王章已失輿憤未洩其陰凶情節其弟萬無不知之理又況會遂之罪惡與澤遂一而二二而一也忍杖不服遽有酌處之命有乖獄體李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請養遂獻遂竝令王府設鞫嚴問還寢會遂絶島定配之命仍令王府設鞫得情還寢李觀源定配之命更令王府設鞫得情噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之請遲晩後物故罪人啓能亟施孥籍之典啓能趾海等諸賊窮凶極惡自有天地以來所未有者而限以國法賊能未施孥戮賊趾兄弟猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮當事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶請令王府一依古典趾賊等凶種之年未滿者待其稍長卽施邦刑俾絶凶逆易種養禍之患噫噫痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛漫酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請亟令王府夏賊之親屬奴傔及連伊夫妻竝嚴加鞫問亟寢夏賊子女待年用法之命大逆不道罪人斗恭親屬應坐之類一依适雲例擧行英材斗恒更令王府設鞫嚴問期於得情快正典刑噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨輅百官多出門下而及其退出之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行半刀割凶肚莫掩至於製給凶疏沮遏大計則有浮於逆莾煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥數字缺已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰數字缺逆復之愛姪也一門之內日夜綢繆而賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖數字缺鉤覈之路惟在此賊之盤問而半夜特敎出付縣獄鞫體之壞損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽顧何論於待年與否乎請梟示罪人明謙正刑罪人以謙亟施孥戮之典逆復庶子好石不待年滿亟施處絞之律噫嘻痛矣從古亂逆何限而豈有如宇鎭者哉渠以凶喆之子藉其氣勢罔念煦濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭半行刀割旣已遲晩顧瞻他日之計明白納招甚至於干涉善復自知當死之供吐實於平問之下其陰慘情節更無可言有賊如此不施邦刑則天綱絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉今此酌處之命已是萬萬乖當而不有臺啓遽下特敎半夜之間勒令押付禁堂承宣俱未與知自有鞫獄以來豈有如許非常之擧乎已輸款之凶逆決不可酌配未盡究之情節尤不容不覈請遲晩罪人宇鎭更令王府卽速拿來仍前設鞫期於得情夬正典刑噫嘻痛矣今日亂逆苟究其本則顧不在於五月之禍變乎復宇之本一行刀割是以壬寅之前則有榮德焉壬寅之後則有夏瑮焉而畢竟則今歲夏秋之喪變出矣噫嘻尙忍言哉擧國臣民之悲冤疑憤愈往愈劇而及承我慈聖諺敎始知兩次喪變果有所以矣慈敎若曰症勢凡百自初怪底此豈非喪禍之源委逆變之頭腦乎在今日所當窮覈者惟在於此一款而若其窮覈之道則亦惟在於逆醫廷楫乳道不可斷而斷之熱劑不宜進而進之則其間情節已極疑怪而滿廷臣僚屢朔嚴討終不得請尙使戴頭於竄配之中此殆天意之有在也噫窮凶之謀至憯之計必有主張指揮於不覩不聞之中者則此豈一廷楫所可獨爲者哉然而端緖之鉤得情節之覈出不得不先自廷楫始請減死定配罪人廷楫亟令王府設鞫嚴問期於得情答兩司曰不允
정조 13년
掌令成鼎鎭啓曰妖宦壽賢之締結一種嗜利之凶徒爛漫和通之狀渠旣明白納招則豈可一日容貸於覆載之間乎今此酌處之命雖出好生之德意而三尺至嚴不可島縣爲奴而止請大靜縣爲奴罪人金壽賢依律處斷爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請興陽縣爲奴罪人河翼龍亟令王府設鞫得情快正王法李魯春之罪可勝誅哉當夏賊居銓之日挺身出氣扶護汲引者卽一尹得孚則一自劇賊逆變之後苟有一分臣死之義者纔說尹得孚三字固當髮豎膽掉深惡痛絶之不暇而噫彼魯春抑何心腸投疏附麗極意營護營護之不足至於奬詡又從以掇拾劇逆之話頭要作化身之左契顯售網打之凶圖究厥旨意萬萬叵測卽其現發之跡已難免黨與之誅則渠之鬼蜮之狀反覆之態猶是薄物細故世道乖亂義理晦塞難言之憂迫在朝夕如此陰謀祕計有非一魯春所自獨辦者也實由於近來隄防漸弛人心陷溺乘機逞凶寔繁其徒慫慂指使必有其人苟欲鋤治其根本打破其窩窟則唯有嚴覈魯春得其眞贜遏絶亂萌之圖而初旣囚之南間旋又移之馬房末乃保放偃息自在閱歷歲月終未窮覈刑法之乖當輿情之憤鬱已無可言而今又酌處遽命安置渠之負犯何等至重關係何等不輕而群請終不允從王章漸就惟輕醜類凶徒無所懲畏將不知幾箇魯春闖出於何地思之及此寧不大可懼哉請還寢李魯春絶島安置之命亟令王府設鞫嚴問期於得情今番逆獄凶復逆喆爲之機括則到今鉤覈之道惟在於干連兩賊之類而惟彼寧鎭卽是尙喆之子善復之壻則情節之交通陰謀之綢繆不在別人皆出寧鎭之來往則捨此寧鎭更何究覈而移送捕廳之後未卽訊問旋爲酌處獄體疎忽已無可言刑政壞損莫此爲甚請罪人寧鎭亟令王府設鞫嚴問期於得情
정조 13년
趙時偉本以凶譎之人濟以陰祕之性賣權市勢一門之盤據旣固樂禍貪忮半世之側目亦久年前邦慶八域含生莫不蹈舞而噫彼時偉抑何心腸敢懷凶圖言辭之間顯示不悅稠廣之中揚臂咆哮卽此一款於渠凶逆之斷案而及至宇鎭擬帥之謀出而眞贓綻露無餘矣渠旣躐取淸顯無欲不遂而敢懷無厭之欲締結妖宇之父子圖占戎權其心所在路人亦知究厥情節決不可島置而止請島置罪人趙時偉亟令王府設鞫嚴問期於得情新除授持平權中憲時在京畿加平地請斯速乘馹上來事下諭答府曰不允下諭事依啓
정조 13년
正言丁志元啓曰大靜縣爲奴罪人金壽賢以幺麽宦寺交結士夫終爲凶賊之根柢而況其窮凶極惡之語敢欲潛售亂逆之心究厥罪惡萬戮猶輕情節未盡究覈輿情莫不憤惋請大靜縣爲奴罪人金壽顯更令王府設鞫嚴問依律處斷爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不司一刻容貸於覆載之間請爲奴罪人河翼龍亟令王府設鞫得情快正王法罪人克觀克泰以妖任之同氣凶謀逆節爛漫同參而嚴訊之下抵賴不服未克究覈只施應坐之律定配罪人萬赫以逆能之私人往來逆澤綢繆情節綻露無餘而未及承款遽有酌處之命王章未伸輿憤莫泄請金甲島爲奴罪人克觀古今島爲奴罪人克泰泗川縣定配罪人萬赫更令王府嚴鞫得情快正王法恒烈善海何等凶逆而其兄弟子姪晏然在家無異平人治逆不嚴防患太疏厚謙逆節萬古所無而時謙等以逆厚之同産偃處近郊尙未施當律輿情憂憤去而益甚請恒善支屬亟命散配時謙兄弟竝投絶島以嚴隄防噫嘻痛矣朴宗集之罪可勝誅哉渠以乙未罷榜中人緣於憑覈之無路尙稽邦憲之亟加而至於擅刪日記漫漶義理其跡至妖其計叵測科事之外不可不一問請巨濟府絶島安置罪人朴宗集亟令王府拿鞫得情施以當律逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追戮之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典
정조 13년
趙時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘惟此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戱葬地國言喧藉情節莫掩揆以邦憲在所必覈而今此島配之典可謂失之太輕請島置罪人趙時偉亟令王府設鞫嚴問期於得情答院曰不允
정조 13년
分兵曹參知朴孝參疏曰伏以臣景迫桑楡分甘樗散屛伏田廬以終餘年重入脩門此生已矣矯首北望只自戀結而已迺者陞資之命忽下於千萬夢想之外繼而有分省除旨恩及癃耋榮動鄕里殆若寒谷回春枯木生華闔門頌祝感淚無從臣之年紀雖衰視息猶存一謝恩命分義當然故顚倒上來日前出肅白首殘齡仰瞻象魏臣雖退塡丘壑豈有餘憾哉第伏念臣本以庸碌濫通言地亦已多年矣惟其聞見孤陋識慮淺短未嘗出一言論一事以補我聖朝淸明之治居常悚恧如負大何今臣所叨旣非言責出位論事未免犯戒而工藝猶諫則臣雖衰朽豈工藝之不若乎然而臣之罷官踰嶺于今十有五年矣其於時政世務無異聲瞽而惟於草野之間目覩耳聞者不過生民之疾苦汚吏之殘酷也臣若殫論或除民害則庶可爲一半分涓埃之報故不拘常格玆於垂死之年敢效叫閤之悃惟聖明垂察焉嗚呼外邑還穀之爲民弊者無邑不然而其中最甚者居昌咸陽山淸安義三嘉等邑是已每邑穀摠殆至十萬而三營之穀居其半也空殼之數三之二也有國之設置還穀者一以儲軍餉一以濟貧民則爲官長者豈欲以空殼徵捧乎只緣穀摠太多耗剩漸滋莫可以精實穀準捧而捧之未半歲且垂窮民多逃走於是乎勒徵隣族而只欲畢捧而免罪有納而無退故此則純然空殼也初頭所捧之實穀皆入於色庫之偸竊其外分給者全是空殼民或投棄於街巷而空手歸家此則年前繡衣之目擊也其可曰濟貧民而助農糧乎此若斥賣則一石租之直不過六七分錢故官與吏視以奇貨爭相貿取仍留庫中及至秋糴以其貿置之空殼屬之已捧至於新捧之實穀以錢代徵專歸私橐邑邑如是年年爲例可勝痛哉況於還糴之際便成一番騷亂民人多繫於縣獄而斗粟難辦將差遍搜於里閭而甕儲已罄大村小落景色愁沮便同火賊刦掠飢男寒女號哭相續皆曰還穀殺我甚至於父子兄弟之親恩情或傷而倫彝斁敗鄰里族戚之間讎怨輒生而風俗乖戾此莫非糶糴之致而且其空殼倍於實殼不可爲軍餉也又不可爲農糧也此不足有無於國家而只爲貪汚輩肥己之資則亦何可諉以國穀而不爲變通以思懷保之道哉且於近年以來使本邑作錢移送於沿邑穀少處而惟其空殼無以發賣於場市故抄出境內之稍饒者或給百石或給五六十石每石定以一兩二分錢嚴督勒徵當此錢荒之時末由備納或捐牛馬或賣田莊漸致蕩敗若將難保以此觀之勿論貧富竝受其殃若欲永祛此弊必減多爲少以虛爲實也今宜另擇廉明之人別遣摘奸於穀多邑反閱各倉區別虛實如其虛殼無一實粒則雖投水火固無可惜而若曰國穀不宜全失則以其虛殼三石換作實穀一石及其秋糴一直精捧則此雖四五萬石而軍餉可恃也農糧可助也貪滑之偸弄可杜也生民之疾苦可祛也如是釐正然後又定其穀摠大邑八萬石中邑五萬石小邑三萬石至若元會穀則折半分留比營穀加倍而監營穀則自是盡分者也每邑限以一萬石則七十一州之當年耗條爲七萬一千石此甚豐厚也兵統營之穀量宜定限每邑置以四五千石足矣如是定制然後元會耗則待春作錢納于地部以補經費三營穀則歸于該營以爲需用且耗條作錢勿論山沿通同發賣不爲偏留以貽民害則當此昇平之世豈有流離之氓乎此若因循不變則尤有所萬萬駭痛者蓋自均役以後外方官況大不如古爲其守令者雖欲潤屋措手無地乃反符同倉色擅弄還穀冒法作奸無所不爲而若言其最甚者則居昌府使元宅鎭是也其引滿廢務由嬖求賂雖甚無謂猶屬細故至若昨冬還糴之時實穀之以錢代捧者殆過萬餘石而不知去處今春所分皆是空殼旋卽貿得還置庫內以充其實穀捧錢之代而伊後人民赤憎於爭貿空殼必換實穀擧皆受出而收聚悉燒於倉外而還去夫婦對泣反憂秋糴此無異於白地徵稅可哀者民也況其糴政尤極酷毒多發將差搜括民戶勒奪甁儲此際蒼生之冤死者至於六七而其中徐姓兩班之寡居婦人被踢於官差嘔血而卽死此雖成獄固已變怪其外又有倉色之殺死而此則行賂私和卽爲掩埋矣今春自監營廉探而至於成獄其可曰邑有官長乎且於春初稱以量田所需偏聽奸吏之言白地收錢於民戶者二千餘兩也闔境嗷嗷如溺如焚若將盡劉是所謂苛政猛於虎也至若咸陽之前府使李得駿之偸竊還穀有甚於元宅鎭何者向於丙午本郡年事不至大歉故丁未春賑不過若干飢口而賑資所入只是八十石穀物也然而憑藉賑濟賭取恩賞乃敢虛張飢抄謂行大賑六倉還穀之精實者無數運置於官廳盡歸私用末乃以賑穀二千石自備樣瞞報監營至登論啓果蒙賞典此非欺國而何蓋於丁未春間市直翔貴一石租之價至於三兩錢則二千右自備之際當費六千兩矣其所莅官纔經一秋而官用耗條未滿百石則六千金之當春辦出便是龜毛又況私用錢穀毫髮不捐則未知二千石賑穀從何自備乎不惟是也及其移職也米之作錢者八百石太之作錢者三百石此則入於歸裝租之未及作錢者千石此則付於由吏使之發賣從後上送此非天降而鬼輸全然一出於倉穀而又有名以掃庫其爲石數者亦至千餘竝歸呑食是可忍也本郡之民莫不稱之以賤漢而又於臨歸給錢於吏房使之立碑於通衢欲沽虛譽以掩贓汚行路指之曰賊碑衆口所鑠焉敢逃乎是雖旣往而本郡之許多欠逋皆由於得駿云此宜明覈使渠當納以懲貪吏焉臣居在山淸距二邑咫尺間也惟彼二倅之貪汚不法便是親見有異風聞知而不言罪在不忠故如是論列而旣非言官未敢直請勘律惟聖明亟降處分大慰民望焉京司與外邑皆置吏胥者蓋所以奉承官令擧行國事者也然而京司則皆有數額外邑則不用此例元來鄕吏本自不多其外又有良吏焉假吏焉紛然雜出爭付吏案謀避軍役樂爲衙前大邑多至屢百人雖在中小邑少不下百餘人女衆則妬寵子多則爭財況此奸猾之淵藪哉此皆憑依官勢大爲民害常懷欺隱之心必肆侵漁之計又況歲首差任之際吏多窠窄限死相爭如是之際賂門隨開醜謗必至此莫非吏多之致也今宜使外邑亦倣京司定其吏額大邑七十人中邑五十人小邑三十人以此爲限而另擇有根着優文筆者任以吏役或犯罪科永削吏案降定軍役則爲吏者必自愛而重犯法然則姦猾可息民弊亦除此宜行會於諸道知委列邑定式遵行可也臣幸逢聖明濫蒙恩私而年近大耋日短事君只抱少須臾無死之願益切爲國家效忠之忱而惟其民瘼吏贜俱在目下不容終默玆敢仰陳儻殿下不以人耄而廢言則賤臣之榮生民之幸也臣無任屛營祈懇之至謹昧死以間答曰省疏具悉目下急務莫先於懷保苟欲懷保先從懲貪始大抵吏不畏法廉聲莫聞此常所切慨者際見爾疏居昌倅元宅鎭咸陽前倅李得駿事果如爾言烹阿之典不施於此輩而何爲召問道伯及伊時繡衣皆反以畏法善賑有治聲爲言於是乎兩說未免矛盾不可無明覈勘罪元宅鎭李得駿先令該府拿來反復嚴問期於輸情仍令時道伯拔例詳査狀聞若有疎漏更當別遣繡衣按査以此嚴飭所陳穀摠吏額事許令廟堂稟處爾以疏蹤有此疏擧其心則可嘉矣
정조 13년
己酉四月初一日辰時上御誠正閣右承旨召對同爲入侍時右承旨韓晩裕假注書柳師模記事官李宗烈記注官金鳳顯參贊官申耆直閣李晩秀侍讀官李趾永檢討官吳鼎源假注書南履翼以次進伏訖上命趾永讀節酌通編戊申封事自十一月一日止惟陛下留神焉讀訖又命鼎源讀自臣之輒以陛下之心止豈不可惜也讀訖又命晩秀讀自若以時勢之利害止求有以正之哉讀訖又命耆讀自至於輔翼太子止急務之一也讀訖又命履翼讀自至於選任大臣止急務之二也讀訖上曰敷陳文義可也趾永曰天下之大本卽人主一心也此心雖不過方寸之微而萬機之關捩也萬化之根基也從古治亂安危罔非一心上做得來者此箇道理夫孰不知而惟其多亂而少治者蓋在勤忽之如何耳伏願殿下體念焉上曰好矣鼎源曰上番旣已陳達而蓋此一篇千萬言宗旨不越乎人主一心爲天下大本而已朱夫子所以眷眷致意者豈但爲當時之急務哉千萬世人主法程要之無出於此矣方今聖學高明洞見本源固無待於瞽說之更煩而第伏念政治之要古今無異若能於政令注措之間常察此心之所發而亟加精一之工則馴致唐虞之盛亶在是矣惟殿下念哉上曰其言好矣晩秀曰宋孝宗以有爲之主當可爲之時時則有若朱子大賢其所責難陳善者若是丁寧勤懇而終未見略施行者使有宋之祚至於委靡而不振千古志士之歎庸有旣哉人君用賢之難如此此誠後世之所鑑戒處也上曰其言好矣耆曰玉堂閣臣已盡言之臣則別無可達者矣命召對先退上命書分兵曹參知朴孝參疏批書未訖上曰禮房承旨入侍出榻敎賤臣承命出傳上曰右副承旨入侍出榻敎賤臣承命出傳禮房承旨金光默右副承旨李書九以次入侍上曰居昌府使罪目知之乎光默曰見於朴孝參疏中而臣曾聞其畏法謹身人言恐似不然矣所謂殺獄卽徐姓兩班寡居婦人事也上曰居昌人心不美矣居昌事豈非常情之外耶其時殺獄果皆成獄乎光默曰徐獄則已成獄而所謂倉色事卽臣遞歸後事故未詳矣上曰雖非手犯似有由我之律矣光默曰誠然矣上曰李得駿事右副曾於丙午年爲御史時果已熟知否旣稱二千石自備賑恤而反有如此貪名誠爲可訝此是常情之外疏中云云不無如何矣書九曰臣亦聞之兩次賑政果有名稱矣若曰虛張二千石數爻而只用八十石私賑則勢有不然者一邑饑口厥數夥然八十石穀物猶不足一巡給賑一巡之內安有毁譽之可論哉此恐不成說矣上曰李得駿之爲人頗有妙理設或不廉豈有如是縱貪之理耶果若人言則右副爲御史時何不論啓乎書九曰臣於伊時咸安則固已首褒而咸陽則初非栍邑故雖不入境其時兩咸賑政果多譽聲而亦有蠲減之政似此貪聲如或聞知則雖非栍邑敢不以論達耶上曰嶺南穀摠之多反爲民瘼吏額之繁亦貽民弊今欲一一篩櫛某汰某仍則不亦難乎前嶺伯何不釐正耶向時有所蕩減矣其穀簿何以爲之乎光默曰果有如干釐弊者矣上曰向來釐弊後有小勝否光默曰不無小勝者矣上曰嶺邑中義城吏額多乎光默曰多矣上曰安東慶州何如光默曰慶州爲百餘名安東則加多矣書九曰雖以昆陽小邑言之吏額猶不下八十餘名則其他大邑吏額之多推可知矣上曰此皆剝民肥己之類渠輩糊口庇身之策皆出於民民安得不困乎光默曰誠爲痼弊矣上曰兩倅事以左副右副之言措辭題批矣仍命書朴孝參疏批訖上曰咸昌亦有弊乎光默曰亦不無弊端矣上曰前丹城縣監盧允中能爲吏職乎書九曰能於還穀事任怨爲之矣上曰咸安亦難爲守令張齊斗難支云矣張齊斗之嶺東治績誠爲可感故咸安雖似難治而更令除拜矣果善爲之乎光默曰果善爲矣上曰北道人多能爲吏矣光默曰張齊斗素稱北道人傑云矣上曰張齊斗以無勢之人能有治聲此眞治績也其人居富寧乎光默曰然矣上曰時御所雨漏各處使卽修改可也上曰抄啓文臣親試明日爲之出榻敎光默曰抄啓文臣親試明日爲之事命下矣處所以何處爲之乎上曰便殿爲之出擧條命題公事訖上曰下直守令入侍賤臣承命出與江界府使金廷遇偕入廷遇進伏上曰江界不但難治生民休戚專係守令廉貪下去後須各別善爲也邑弊凡百汝於曾經該倅處已爲聞知否廷遇曰已聞其弊邑矣上曰何以則釐弊耶廷遇曰釐弊之方姑難預料而謹當竭力爲之矣上曰昨年蔘政如何廷遇曰聞不善爲矣上曰汝下去後能禁蔘商否耶廷遇曰臣第欲猛加禁斷矣上曰前倅善治之餘必繼而善治然後邑可無弊民可究惠其要專在廉白矣廷遇曰臣欲盡心圖報而恐才不逮矣上曰汝年幾何廷遇曰五十九歲矣上曰何時離發而到官當爲幾日乎廷遇曰今日欲離發而道里絶遠未知到官的在何日似當費一念餘矣上命讀宣諭書九讀宣諭訖命退諸臣以次退出
정조 13년
己酉四月初一日午時上御誠正閣課講入侍時右副承旨李書九假注書柳師模記事官李宗烈記注官金鳳顯檢校提學吳載純檢校直提學徐有防以次進伏訖上曰新抄啓課講則四月初次入之有防曰明日抄啓親試時新抄啓皆入來乎上曰不但新抄啓舊選亦皆入來新抄啓若兼行試射則有難矣試射更待下敎高陽郡守使檢書官知委使之上來抄啓文臣以次進講左傳訖命先退上曰雜科人皆待令乎知入賤臣承命出問還奏曰已皆待令矣上命書傳敎曰前翰林金祖淳給牒敍用前承旨金履正敍用書九曰前翰林金祖淳給牒敍用事命下矣今該曹口傳付職仍卽牌招入直何如上曰依爲之出擧條上曰雜科人竝入侍賤臣承命出承史繼出皆令閤外少待
정조 13년
己酉四月初一日申時上御重熙堂禮房承旨率雜科人入侍時左副承旨金光默假注書柳師模記事官李宗烈記注官金鳳顯以次進伏訖上命書傳敎曰未下直守令皆令明日辭朝賤臣承命出傳雜科人譯科李永選等醫科李最秀等律科李至善等以次入侍上曰漢學科九人當試才紙筆墨入之賤臣承命出持入上曰弘文錄都堂錄圈點及內閣圈點竝持入賤臣承命出持弘文錄內閣圈點以入都堂錄圈點則方急速取來於政府之意奏達又承命出閣外待都堂錄圈點持來承史仍卽退出
정조 13년
己酉四月初一日酉時上御重熙堂禮房承旨入侍時左副承旨金光默假注書柳師模記事官李宗烈金祖淳以次進伏訖上曰漢學應製入格人施賞乎光默曰施賞矣上曰承旨見都堂錄圈點乎光默曰見之矣賤臣持都堂錄圈點出給閤外還入命退承史以次退出
정조 13년
行都承旨鄭宇淳病左承旨趙衍德坐直右承旨韓晩裕坐左副承旨金光默坐右副承旨李書九坐直同副承旨申耆坐注書二員未差假注書洪樂敏仕直李海隣仕事變假注書兪漢㝢仕
정조 13년
金光默啓曰今日抄啓文臣課講時何承旨進去乎敢稟傳曰右副承旨進去
정조 13년
備忘記江界府使金廷遇下直長弓一張長箭一部片箭一部筒兒一箇賜給
정조 13년
傳于申耆曰次對久未爲之左相以試官入侍次對今日來會
정조 13년
趙衍德啓曰今日次對兩司長官當爲進參大司憲尹尙東卽爲牌招以爲進參之地何如傳曰允
정조 13년
傳于申耆曰大臣備局堂上引見
정조 13년
傳于李書九曰明日當由逌瞻門展拜景慕宮該房知悉
정조 13년
假注書望柳師模改差代李海隣爲假注書
정조 13년
事變假注書望李基慶改差代兪漢㝢爲事變假注書
정조 13년
李書九啓曰假注書李海隣時無職名令該曹依例付軍職冠帶常仕何如傳曰允
정조 13년
摠管前望單子入之李敬懋李東曄落點
정조 13년
以吏曹參議李祖源牌不進罷職傳旨傳于李書九曰只推
정조 13년
有政吏批判書李𡊠進參判具庠進參議李祖源牌不進右副承旨李書九進以曺遠振爲大司諫許晊爲執義兪漢謨爲司諫任希遠爲掌令柳匡國爲獻納許任爲長津府使承文正字單金晦彬兼春秋單趙慶遠
정조 13년
吏批再政以梁塤爲昌原府使奎章閣待敎金祖淳
정조 13년
兵批判書鄭好仁病參判柳誼病參議洪秉聖病參知李敏采進左承旨趙衍德進以趙心泰爲左捕將李漢豐爲右捕將副司直李敬懋金履正司正洪樂敏竝單付
정조 13년
李書九啓曰新除授左捕將趙心泰右捕將李漢豐卽爲牌招命召及大將牌傳令牌以爲傳授之地何如傳曰允
정조 13년
黃海監司狀啓薦新石首魚節候差晩日氣尙冷限內不得封進惶恐待罪傳于李書九曰勿待罪事回諭
정조 13년
申耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
韓晩裕以戶曹言啓曰敦化門水閣及弘文館水閣改建始役吉日令日官推擇則今月二十日卯時爲吉云以此日時擧行何如傳曰允
정조 13년
韓晩裕以戶曹言啓曰弘化門及行閣修改吉日令日官推擇則今月十七日卯時爲吉云以此日時擧行何如傳曰允
정조 13년
韓晩裕以戶曹言啓曰時御所內各司看審執頉處修改吉日令日官推擇則今月二十日卯時爲吉云以此日時擧行何如傳曰允
정조 13년
韓晩裕以戶曹言啓曰慶熙宮差備內及內各司奉審執頉處修改吉日令日官推擇則今月二十八日卯時爲吉云以此日時擧行何如傳曰允
정조 13년
趙衍德以義禁府言啓曰居昌縣監元宅鎭咸陽前府使李得駿等先令該府拿來反復嚴問事傳旨啓下矣元宅鎭時在任所李得駿時任靈光郡守亦在任所云依例發遣府書吏羅將拿來何如傳曰允
정조 13년
都寧都正臣李寬伏以臣姿本樗櫟分甘糞土郞署臺省已是不世之榮循分愧懼常若墜淵且念西暉已迫朝露將晞餘生塵刹之報已矣無望退伏草莽只有瞻天歌詠以送頹齡矣迺於千萬不自意聖世優老之恩洋溢寰城緋玉超秩之榮亦及蟣蝨之賤品臣於是夢魂驚惕惝怳感隕罔知攸處含恩怵分不敢遲徊扶曳孱骸䟎途入城祗肅天門至承賜對之命猥登文陛承聆玉音法醞宮饍且侈便蕃之恩乃以遐取疏賤之身莫知得此之由自顧餘生圖報無因每念惶悸只覺感涕之無從此際敦府除旨繼又有隕仁天雨露若偏臣身情急叩謝雖卽就謝恩命而顧臣本分是豈夢想之所可安哉時値大化惠澤旁流猥以犬馬之齒獲廁陶甄之中而視若固有委蛇於淸朝下大夫之列誠非私分之所敢出況臣素無敦寧揆以格例不當久據非分之職玆敢猥申由中之懇仰陳聽卑之天伏乞聖明亟賜鐫遞俾臣得以還歸田廬沒齒戴恩生而涵泳聖化死而隕結圖酬不勝大願云云答曰省疏具悉本職許遞
정조 13년
抱川縣監朴廣源疏曰伏以臣空疏憒劣百無肖似雖在閑司漫職惟恐不能稱塞自來倥倥之狀聖明之所俯燭而及玆畿邑待罪以來夙夜憂懼恐負所寄民隱政瘼思以及時釐革以效萬一之責而才疏手生不敢擅自剸割一循舊套伈泄度日九朔于玆矣至若民情之最矜憫而不可不軫恤者諉之以縣官職卑不思所以裁稟而蠲革則臣罪尤大臣雖譾劣曾經法從關係民憂者亦宜隨事陳白以祈通變矧今身爲縣吏目覩窮民難支之狀而不思矯救之方則上負殿下如傷之仁下乖賤臣無隱之義玆敢冒萬死仰籲伏惟聖明特垂寬假俯詢有司之臣亟賜裁處俾蒙隱恤之澤則豈不大幸也哉臣謹按本縣元戶爲二千五百四十餘戶各穀都數爲一萬六千四百七十餘石一年應分爲八千二百三十餘石而每當春末民間赤立加請不已不得已請得於朝家元還外加分又不下三四千石小民之情只知目前受食之幸不思來頭備償之艱至於歲末斥土賣牛猶患不給且數年前創置勅需米四百石分俵民間全耗取息以爲待時需用之地若過十年將過千包以民比穀不無受弊之慮而元還各有所管勅需亦係不虞俱不可輕易議到而第是北漢移轉米四百石最爲痼弊本縣之距北漢恰爲一日程而境內最遠處則或至百數十里春糶冬糴人民之往來動費三四日糧資馬貰皆出其中及其歸家所餘者不過斗米輸納之際計其雜費與耗則所納幾爲四五倍且峻嶺氷厓道路崎嶇臣昨冬親自領納或從方便或示慰藉而皆願不受噫秋穀旣盡夏麥未登之前以喜食之民情擧皆不願則其爲弊之不少槪可知矣且夫官穀受納之際升合剩縮之間民之好惡隨判今此氷嶺之險道路之費視縣倉元還之納不啻倍蓗則其所不願固其宜矣此雖一事爲弊多端輸運之際角鬛之顚仆致斃者種種有之貧民之難支未必不由於此豈不哀哉若以此遠路不願受之穀移劃於付近若以邑則遠人被矜恤之恩近民無轉輸之弊道里懸殊苦歇判異在朝家綜核之政合有商量區劃之道而小民愚蠢謂臣出自從班有路陳聞每當分還之時動必成群呼訴盈路臣於是又不容不擧實以聞伏願聖明少垂察焉不以人廢言千萬幸甚答曰省疏具悉疏辭令廟堂問于該廳該道草記稟處
정조 13년
行都承旨金載瓚坐左承旨趙衍德坐右承旨韓晩裕坐左副承旨金光默坐直右副承旨李書九坐同副承旨申耆坐直注書二員未差假注書李海隣仕直鄭履綏仕事變假注書未差
정조 13년
上詣景慕宮入齋室後內閣政院玉堂藥房口傳問安答曰知道展拜罷後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 13년
以承旨房望傳于金光默曰仍
정조 13년
景慕宮提調前望單子入之尹塾落點
정조 13년
以判府事李在協焚黃呈辭傳于金光默曰給由馬澆奠床備給
정조 13년
傳于金光默曰都承旨許遞前望單子入之待下批牌招察任
정조 13년
都承旨前望單子入之金載瓚落點
정조 13년
洪樂敏改差代以鄭履綏爲假注書
정조 13년
兪漢㝢改差代以鄭弼祚爲事變假注書
정조 13년
金光默以禮曹言啓曰文禧廟入廟日子令該曹擇日擧行事啓下矣移奉吉日卽令日官推擇則今四月二十六日卯時爲吉云以此日時擧行而先告事由祭同日曉頭行移奉同日同時奉安及奉安祭隨時設行之意知委何如傳曰允
정조 13년
金光默以禮曹言啓曰郊壇四孟朔遣禮郞看審有無頉自該曹草記事定式矣發遣郞廳風雲雷雨壇先農壇先蠶壇祈雨壇司寒壇漢江壇次第摘奸則各壇壇上俱爲無頉今番雨後雩祀壇東邊墻垣一處半把頹圮厲壇北邊墻垣土石間間剝落故竝卽修改事分付該監此後修掃看護等節着意擧行事各別申飭之意敢啓傳曰知道
정조 13년
申耆以備邊司言啓曰咸鏡監司李崇祜在任卒逝矣返柩時依法典擔軍題給之意分付所經各道何如傳曰允
정조 13년
申耆以賑恤廳言啓曰南部蓮城尉契任掌鄭大得今月初一日路傍得二歲遺棄女兒良女申召史欲爲乳養貧不自食願爲受料告于南部自該部同月初三日牒呈依節目給料使之乳養之意敢啓傳曰知道
정조 13년
申耆以訓鍊都監言啓曰今四月初三日景慕宮展拜時因兵曹節目弘化門軍三十名把摠鄭㵙哨官兪鉉商率領挾輦侍衛弘化門軍五十名哨官沈鐮率領出付排立當次營門還宮後還爲入直而竝待標信擧行之意敢啓傳曰知道
정조 13년
申耆以御營廳言啓曰今四月初三日景慕宮展拜時依兵曹啓下節目集春營入直軍五十名領軍把摠李商五入直哨官崔鳳興領赴于禁衛營都領陣東營入直軍三十名除出入直把摠金峻岳哨官閔大爀率領宮大門外把守而竝待標信出用解嚴後還入直間集春營哨官金鼎猷率該哨標下軍七名代直而四名集春門南邊宮墻缺落處把守東營哨官印時彦代直之意敢啓傳曰知道
정조 13년
工曹參議李穦疏曰伏以五陵展禮聖孝克伸四宿回鑾玉候冞康臣民懽祝中外攸均而臣身在嶺表跡阻參扈只得稽首西望惕息俟罪而已伏念臣資本鹵下齒又衰邁屛伏田廬自知本分之宜糾纏疾病已絶榮塗之望矣幸荷聖明特念簪履之舊丕施恢蕩之典凡年紀望八登科最久之類竝令加秩進職堯天雨露不揀草木如臣癃陋亦蒙異數以臣陞資爲通政大夫工曹參議臣驚隕聳蹙罔知容措旣又祗獲勉飭兩銓臣傳敎於爛紙中而反復莊誦焉其振淹滯優耆耉欲一賜接之睿意藹然於十行之絲綸銜恩頌澤八路同然而日月之照臣若偏承臣是何人可以膺此夫官職任使之道必須人器之相稱年力之可堪而後庶幾上無濫施之憲下免倖受之譏而臣以人則庸腐也以器則淺小也以年則七十有八矣鞭策驅使猶不合於精神未爽之日陳力就列又何論於血氣已耗之餘乎況臣累經毒疾積成深痼少失將攝便卽昏窒自冬以來更添一層危綴彌月殘縷僅延自念愚蠢無似屢被甄拔而前後承命一未趣肅聖恩如海臣罪如山迺今曠世隆渥夐絶常格感淚交橫報效靡由臣非不知病勢之難强職事之難供而睿眷不可孤矣分義不敢越矣誠得一登文陛仰瞻天顔退塡丘壑固所甘心扶曳寸進纔到咸昌觸冒餘寒宿證復作委頓旅榻達曙呻痛肢體莫收欲起還仆猖獗之慮不惟在於目前蘇完之望實難期於春後水部重任不容久曠而臣之情狀極爲惶憫玆敢瀝血具疏縣道封進伏願聖慈典察由中之懇俯軫體下之仁亟許遞改以便公私千萬幸甚臣不勝激切屛營之至謹昧死以聞答曰省疏具悉可知老病之難强本職許遞
정조 13년
己酉四月初三日卯時上詣景慕宮擧動入侍時左承旨趙衍德右承旨韓晩裕左副承旨金光默右副承旨李書九同副承旨申耆假注書李海隣鄭履綏記注官李宗烈金鳳顯檢校直提學徐有防直閣李晩秀待敎金祖淳以次隨駕上具翼善冠衮龍袍乘輿出協陽門弘化門由逌瞻門詣景慕宮入齋室少頃出齋室詣板位行四拜禮廟內奉審訖還入齋室上曰本宮提調入侍賤臣承命出與提調鄭民始偕入進伏上曰卿近日又出江郊耶民始曰臣近果出在江郊而昨聞動駕之命自江郊侵曉入來矣仍奏曰本宮白虎邊有土圮處以石改築而係是宮墻外似不必告由矣上曰然矣上曰一提學入侍賤臣承命出與一提學金鍾秀偕入進伏上曰南北漢巡審之行無事往來乎鍾秀曰無事往返矣上曰孝昌墓植木之役卿豈可日日往來乎間數日往見可也鍾秀曰謹當依下敎擧行而所佩密符當仍佩往來乎上曰唯命書傳敎曰本宮提調聞有實𧏮許遞前望單子入之待下批牌招察任少頃上仍乘輿出齋殿門外上曰都承旨許遞前望單子入之待下批牌招察任出駕前下敎上曰本宮提調進前提調尹塾進前上曰輦路出於本宮來麓不無傷圮之慮以白虎邊墻外改出輦路何如卿看審形止明日來奏可也駕由逌瞻門入弘化門協陽門由宣化門還內諸臣以次退出
정조 13년
己酉四月初三日酉時上御誠正閣召對入侍時參贊官申耆侍讀官尹光顔檢討官徐有鍊閣臣金祖淳假注書李海隣記事官李宗烈記注官金鳳顯以次進伏訖上曰進講可也光顔讀節酌通編自振肅止急務之三四也訖止上命陳文義光顔曰振肅紀綱變化風俗卽朱子所謂急務之三四也而此二者之弊與救弊之方實同條共貫故於此合而言之蓋紀綱立於上則風俗美於下紀綱廢於上風俗壞於下風俗者常隨上之所導視其風俗之美惡而其國之治否可驗也朱子以上之不尙名節下之諱言道學爲大憂其言深剴痛切夫朱子之時士夫風節尙未盡壞道學淵源尙未盡泯而朱子之言猶如此使朱子視今日之紀綱風俗未知當作何言也今朝廷之上不知名節爲何物士夫之間不知學問爲何物善無所勸惡無所懲泯泯棼棼日夜奔騖者只是利欲二字世道至此可謂哀痛朱子之言曰臨患難而外死生則在平世必能輕爵位臨患難而盡忠節則在平世必能不詭隨張南軒之告孝宗又謂伏節死義之人當於直言敢諫中求之二說實爲表裏殿下試以是思之今日在朝之臣其能輕爵祿不詭隨者爲誰其能直言敢諫者爲誰也雖若干人如有之則猶有一分可恃不然而擧朝皆無道理無學識重爵祿輕名義之類則時事可知今國家昇平似無可憂而脫有不幸以此世道以此人才將何所恃思之及此不覺澟然寒心今之論者或以武備不竸爲憂或以財用匱竭爲憂此誠可憂而猶屬第二件事最可悶者士夫名節之掃地也四維不張國乃滅亡此古人所謂識治體之言而四維但不張亦曰滅亡今之世無禮義廉恥久矣非特不張而已而國猶不亡臣當疑古人之言亦或有過處矣所謂伏節死義者亦非別般人也凡有血氣者孰不知趨利避害哉但名義張而廉恥行則捨名義無以爲人捨廉恥無以行世故所欲有甚於爵祿所惡者有甚於死亡不得不棄利趨義舍生成仁此專係於主世道者導之如何耳驅一世以利則人皆爲利死驅一世以名則人皆爲名死風聲氣習之所成自不得不然若一世專赴於利則遺君後親無所不至不救此弊則國不得爲國而人不得爲人此惟名可以救之古人云名者可以屬後人名雖非第一層道理然以學者自修之極工言之則當無所爲而爲而以好名爲戒以人君御世之道言之則曰名分曰名器曰名節名之一字又曷不少之哉今人或言俗習旣下不可挽回此甚不然夫俗習之成專係於上臣旣已詳言矣使君上之心誠欲挽回則雖一嚬笑之頃可使俗尙頓變一擧措之間可使風采立變其機實易易也伏願以一名字爲轉移世道之要扶植廉節激勵頹俗則此不但有一時矯俗之效國脈之維持將賴於永久矣伏望體念焉上曰所陳誠好矣當留念矣有鍊自至於愛養止反有害也讀奏訖上曰文義爲之可也有鍊曰封事中第一義在於正君心三字此則萬化之根本也聖明之所當體念處其餘諸條莫非切時之嘉謨也宋孝宗之秉燭讀疏固若有虛受之誠而第未聞其一二施行之事使此千萬言披瀝之章徒作紙上之空言至今千載下猶有志士之歎且以時弊言之古今之弊未必其事之皆同而至若振肅紀綱變化風俗愛養民力修明軍政等事之有國急務初無古今之異也凡此諸條亦皆深留聖意以先賢剴切之言雖不行於當時而使之得行於今是臣之所望也上曰所陳好矣祖淳自又嘗卽夫止急務之五六也讀奏訖上曰亦陳文義可也祖淳曰臣別無可陳之辭矣上曰參贊官讀之耆自凡此六事止生靈之幸讀奏訖上曰文義爲之可也耆曰上下番旣已陳達臣則別無可陳矣命書傳敎曰京畿監司明日來待命退諸臣以次退出
정조 13년
都承旨未差左承旨趙衍德坐右承旨韓晩裕坐直左副承旨金光默坐右副承旨李書九坐直同副承旨申耆坐注書二員未差假注書李海隣仕鄭履綏仕直事變假注書未差
정조 13년
李書九啓曰大司憲尹尙東掌令成鼎鎭任希遠持平朴思機牌招啓辭未下執義許晊持平權中憲在外監察茶時之意敢啓傳曰知道
정조 13년
傳于趙衍德曰都承旨聞有實恙許遞
정조 13년
申耆啓曰京畿監司趙鼎鎭依下敎來待矣傳曰入侍
정조 13년
趙衍德啓曰假注書鄭履綏時無職名令該曹依例付軍職冠帶常仕何如傳曰允
정조 13년
鄭弼祚在外代以申義淳爲事變假注書
정조 13년
濟州牧使狀啓橘果進上船漂流終至闕封惶恐待罪事傳于金光默曰勿待罪事回諭
정조 13년
金光默以禮曹言啓曰今四月二十六日文孝世子神主入廟時攝侍講院攝翊衛司官員各二員令該曹差出以爲陪衛之地何如傳曰允
정조 13년
申耆以兵曹言啓曰集春門北邊宮墻頹圮一間半把守處連接舊築將頹八間半及內司僕南邊宮墻頹圮四間連接舊築將頹六間一竝撤毁自訓鍊都監禁衛營御營廳合力改築事草記允下後今日始役矣兩處撤毁間數稍爲廣闊把守軍兵令各該營量宜加定與前把守軍合力限畢築間嚴加守直之意分付何如傳曰允
정조 13년
李書九以備邊司言啓曰因抱川縣監朴廣源上疏有問于該廳該道草記稟處之命矣該邑民人所受摠廳移轉米移劃附近各邑便否問于摠廳及畿營則京畿監司趙鼎鎭以爲本縣以稍遠之邑往來之際耗費過多民弊不少且其所受之數不過四百石略略分排於附近各邑無妨云摠戎使李漢豐以爲在初各邑移轉分排之時較其地方之大小量其民戶之多寡定其數爻作爲恒式今此抱川一邑民情雖或如此一開此路則非徒有違於定式本意莫重城餉無以糶糴云矣北漢餉米之分授於列邑者其轉輸之苦負戴之勞遠近雖差殊厭避則皆同而道臣之欲略爲分排者爲除民弊也該廳之欲確守定式者爲重城餉也兩說參差俱有所據而取見畿營加分定記則楊州交河陽川衿川金浦凡五邑矣楊州雖稱大邑元定已遠過千數加泒實所不忍至於陽衿金三邑則俱以殘小又兼渡涉本數之外混被加定爲除一縣之弊更添五邑之苦者實涉大段掣礙仍前定式擧行之意分付何如傳曰移此劃彼何異於見牛未見羊而抱川則比他邑程途稍遠則似稍遠更令道伯詳問便否於道里稍近諸邑使卽報來後草記可也